依韻解中道如晦調
作者：梅堯臣
朝代：宋

paragraphs: 二君嗜學者，不啻食飲貪。
所得纔半語，已實猶雙南。
推予當獨步，幸勿辭再三。
可因憤悱發，莫爲頑鄙談。
大雅固自到，建安殊未甘。
哀哉彼屈宋，徒爾死湘潭。
險句孰敢抗，似入虎穴探。
辛勤不盈襜，况又劇采藍。
誹訶蝟毛起，度量牛鼎函。
人情何多嫉，機巧久已諳。
莫問冠冕貴，自將詩書躭。
興來聊詠懷，字密如排蠶。
曹劉爲我駕，顔鮑爲我驂。
爰視二子才，並驅應亦堪。